b'\n_START_ARTICLE_\nEstakada\n_START_PARAGRAPH_\nEstakada (nuo pranc. estacade)\xc2\xa0\xe2\x80\x93 ilgas tilto pavidalo statinys su daugeliu atram\xc5\xb3._NEWLINE_Konstrukcija sijin\xc4\x97, r\xc4\x97min\xc4\x97, arkin\xc4\x97. Statoma i\xc5\xa1 gel\xc5\xbebetonio, plieno, akmens, medienos._NEWLINE_Daugiausia statoma transporto eismo saugumui gerinti, pralaidumui didinti, \xc4\xafrengiant keli\xc5\xb3 lygmen\xc5\xb3 sankry\xc5\xbe\xc4\x85. Statomos vir\xc5\xa1 kelio, gele\xc5\xbeinkelio. Yra p\xc4\x97s\xc4\x8di\xc5\xb3j\xc5\xb3 estakados._NEWLINE_Ant estakados taip pat tiesiami vamzdynai, kabeliai, vandentiekiai. Kartais estakada \xc4\xafrengiama sand\xc4\x97lyje birioms med\xc5\xbeiagoms i\xc5\xa1 vagon\xc4\x97li\xc5\xb3, konvejeri\xc5\xb3, bunkeri\xc5\xb3 krauti \xc4\xaf automobilius, vagonus._NEWLINE_J\xc5\xabrin\xc4\x97se naftos verslov\xc4\x97se estakada jungia gr\xc4\x99\xc5\xbeimo aik\xc5\xa1teles su baz\xc4\x97mis ir krantu.\n_START_SECTION_\nLietuvoje\n_START_PARAGRAPH_\n2010\xc2\xa0m. gruod\xc5\xbeio 16 d. atidaryta ilgiausia (610\xc2\xa0m ilgio) estakada Klaip\xc4\x97dos Jak\xc5\xb3 \xc5\xbeiede. _NEWLINE_2008\xc2\xa0m. lapkri\xc4\x8dio 27 d. atidaryta (apie 380\xc2\xa0m ilgio) estakada Vilniuje. Ji yra Vilniaus pietiniame aplinkkelyje. \xc5\xa0i estakada\xc2\xa0\xe2\x80\x93 did\xc5\xbeiausias iki \xc5\xa1iol Lietuvoje \xc4\xafgyvendintas transporto investicinis projektas. Statyb\xc5\xb3 metu nebuvo stabdomas eismas. Statybai panaudot\xc5\xb3 med\xc5\xbeiag\xc5\xb3 svoris yra apie 20 000 t. Sunaudotos 96 sijos, 55 000 var\xc5\xbet\xc5\xb3._NEWLINE_Tre\xc4\x8dia pagal ilg\xc4\xaf Lietuvos estakada, esanti Kaune vir\xc5\xa1 gele\xc5\xbeinkelio, jungia \xc4\x8ciurlionio tilt\xc4\x85 su Europos prospektu, buvo prad\xc4\x97ta statyti 2006\xc2\xa0m. gruod\xc5\xbeio 6 d. Jos ilgis\xc2\xa0\xe2\x80\x93 300\xc2\xa0m. Estakada atidaryta 2008\xc2\xa0m. lapkri\xc4\x8dio 7 d. Estakados patikimum\xc4\x85 lapkri\xc4\x8dio 5 d. tikrino a\xc5\xa1tuoniolika sunkve\xc5\xbeimi\xc5\xb3. J\xc5\xb3 bendras svoris siek\xc4\x97 280 t. Darbai kainavo 80,2 mln. Lt, planuojamos eksploatacin\xc4\x97s i\xc5\xa1laidos\xc2\xa0\xe2\x80\x93 14 mln. Lt per metus.'